**Likumprojekta „Grozījumi likumā „Par palīdzību dzīvokļa jautājumu risināšanā”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1) Valdības rīcības plāna 92.1. uzdevums: Izstrādāt likumprojektu “Dzīvojamo telpu īres likums”, precizējot un pilnveidojot spēkā esošās normas, lai nodrošinātu līdzvērtīgu īrnieku un izīrētāju pienākumu un tiesību apjomu, kā arī citus ar īres tiesībām saistītos jautājumus, kuru piemērošanā ir konstatētas problēmas;2) Finanšu sektora attīstības plāna 2017.-2019. gadam 2.1.1.3. punkta uzdevums - palielināt mājokļu pieejamību, izstrādājot jaunu dzīvojamo telpu īres attiecību regulējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |

|  |
| --- |
| Likums “Par palīdzību dzīvokļa jautājumu risināšanā” (turpmāk – Palīdzības likums), cita starpā, nosaka to, kuras personas ir tiesīgas saņemt palīdzību dzīvojamo telpu jautājumu risināšanā, kā arī kārtību, kādā tiek sniegta palīdzība dzīvokļa jautājumu risināšanā. **Ņemot vērā, kā Palīdzības likuma spēkā esošajā redakcijā ir atsauces uz likumu “Par dzīvojamo telpu īri” un tajā ietverto regulējumu, nepieciešams veikt attiecīgus grozījumus Palīdzības likumā, lai tas atbilstu Likumprojekta “Dzīvojamo telpu īres likums” regulējumam.** Palīdzības likums tiek grozīts šādā apjomā:1. Palīdzības likuma tiesību normās, kurās ir vispārīga norāde uz to, ka gadījumos, kad pašvaldība ir tiesīga slēgt īres līgumus, ievērojot, cita starpā, arī likuma “Par dzīvojamo telpu īri” ietvertos noteikumus kopumā, tiek veikti grozījumi, norādot uz Likumprojekta “Dzīvojamo telpu īres likums” noteikumu piemērošanu;
2. Ņemot vērā, ka saskaņā ar likumprojektu “Dzīvojamo telpu īres likums” kā viens no pamatiem tiesībām izīrētājam atkāpties no īres līguma ir būvniecību regulējošos normatīvos aktos noteiktā kārtībā pieņemts lēmums, ar kuru aizliegta dzīvojamās mājas ekspluatācija, attiecīgi ir papildināts arī Palīdzības likuma 13.panta pirmās daļas 2.punkts, kurā noteikts, ka neatliekama palīdzība pašvaldībai jāsniedz arī tām Palīdzības likumā noteiktajām personām, kuras dzīvo ne tikai dzīvojamās mājas, kuru tehniskais stāvoklis apdraud tajā mītošo personu dzīvību, bet arī tad, ja ir konstatēts likumprojekta “Dzīvojamo telpu īres likums” 25.panta 2.punktā paredzētais gadījums. Šāds papildinājums veikts, jo potenciālās sekas abos gadījumos apdraud dzīvojamā mājā mītošo personu dzīvību;
3. Palīdzības likuma 14.panta pirmās daļas 1.punktā ir ietverta norādes tiesību norma, kurā noteikts, ka pirmām kārtām ar dzīvojamo telpu nodrošināmas personas, kurām saskaņā ar likumu “Par dzīvojamo telpu īri” sniedzama palīdzība gadījumos, ja tās tiek izliktas no īrētās dzīvojamās telpas. Secīgi, likuma “Par dzīvojamo telpu īri” 36.1 panta pirmajā daļā ir noteikts, ka šādas personas ir maznodrošināti īrnieki, kas likuma “Par dzīvojamo telpu īri” 28.2 panta pirmajā daļā, 28.3 panta pirmajā un 28.4 panta otrajā daļā paredzētajos gadījumos tiek izliktas no dzīvojamās telpas, ja vienlaikus iestājas panta pirmās daļas 1. un 2.punktā noteiktie priekšnoteikumi. Ar grozījumiem Palīdzības likumā atsauces uz atsevišķiem likumā “Par dzīvojamo telpu īri” ietvertajiem pamatiem īres līguma izbeigšanai tiek aizstātas ar pēc būtības analogiem pamatiem, kādi paredzēti likumprojektā “Dzīvojamo telpu īres likums”. Proti:
	1. 28.2 pantā paredzētais pamats tiek aizvietots ar atsauci uz likumprojekta “Dzīvojamo telpu īres likums” 24.pantā paredzēto; jānorāda, ka saskaņā ar spēkā esošo likuma “Par dzīvojamo telpu īri” 28.2 panta pirmo daļu izīrētājam ir tiesības izbeigt īres līgumu, ja īrnieks maksājumus neveic vairāk kā trīs mēnešus; savukārt, ievērojot likumprojekta “Dzīvojamo telpu īres likums” 24.pantu, ja īres maksas kavējums pārsniedz divu mēnešu maksājuma apmēru, ja ar dzīvojamās telpas lietošanu saistītos maksājumu kavējums pārsniedz divus mēnešus (līgumā var būt noteikts garāks kavējuma termiņš). Tāpat saistībā ar šo kā pamatu īres līguma uzteikumam jānorāda, ka Palīdzības likums tiek papildināts ar 14.panta devīto daļu, kurā tiek ietverts likuma “Par dzīvojamo telpu īri” 28.2 panta trešajā daļā noteiktais pašvaldības pienākums nodrošināt personas ar derīgu dzīvojamo telpu, ņemot vērā, ka šis ir palīdzības sniegšanas, nevis īres tiesiskā regulējuma jautājums;
	2. 28.3 pantā un 28.4 pantā paredzētie pamati vairs netiek paredzēti, ņemot vērā, ka likumprojekta “Dzīvojamo telpu īres likums” 25.panta otrajā daļā paredzēts, ka, atkāpjoties no īres līguma gadījumos, kad dzīvojamās mājas īpašnieks ir pieņēmis lēmumu dzīvojamo māju nojaukt vai veikt tās pārbūvi, izīrētājam ir pienākums atlīdzināt īrniekam nodarītos zaudējumus.
4. Tiek grozīts arī Palīdzības likuma 26.1 pants, kurš regulē dzīvojamās telpas atbrīvošanas pabalsta pamatus (nosaka personas, kurām ir tiesības pretendēt uz pabalstu) un tā piešķiršanas kārtību. Palīdzības likuma 26.1 panta 1., 2. un 3.punktā atsauce uz likuma “Par dzīvojamo telpu īri” 28.2 pantu tiek aizstāta ar atsauci uz likumprojekta “Dzīvojamo telpu īres likums” 24.pantu, atsauce uz likuma “Par dzīvojamo telpu īri ” 28.4 pantā noteikto pamatu vairs netiek paredzēta augstāk norādītā iemesla dēļ. Jānorāda, ka saskaņā ar spēkā esošo Palīdzības likuma un likuma “Par dzīvojamo telpu īri” (28.5 pants) redakciju, uz dzīvojamās telpas atbrīvošanas pabalstu var pretendēt, cita starpā, arī personas, kuras atrodas denacionalizētā vai likumīgajam īpašniekam atdotā mājā un kuru tās ir lietojušas līdz īpašuma tiesību atjaunošanai, vai arī minētās personas tiek izliktas no dzīvojamās telpas gadījumā, ja dzīvojamā telpa nepieciešama denacionalizētās vai likumīgajam īpašniekam atdotās dzīvojamās mājas īpašniekam. Ņemot vērā, ka likumprojekts “Dzīvojamo telpu īres likums” neparedz tādu īres likuma uzteikuma pamatu, kāds ir paredzēts 28.5 pantā, šāds pamats nav vairs paredzēts arī Palīdzības likumā. Vienlaikus gan jānorāda, ka, ievērojot tiesiskās paļāvības principu, ja arī persona, kura pretendē uz pabalstu, pamatojoties uz likuma “Par dzīvojamo telpu īri” 28.5 pantu, līdz Palīdzības likuma grozījumu spēkā stāšanās brīdim ir reģistrēta dzīvojamās telpas atbrīvošanas pabalsta saņemšanai, tai šīs tiesības ir saglabājamas, ievērojot pašvaldības saistošos noteikumus.
5. Ņemot vērā, ka saskaņā ar likumprojektu “Dzīvojam telpu īres likums” īres līgumus nav paredzēts pagarināt, bet gan slēgt jaunus, attiecīgi precizētas arī Palīdzības likuma tiesību normas. Vienlaikus gan jāvērš uzmanība, ka ja persona joprojām atbilst likumā noteiktajām prasībām, kas izvirzītas personai, lai tā saņemtu konkrētu palīdzību un pašvaldība lemj par jauna īres līguma noslēgšanu, persona saglabā tiesības īrēt tam jau iepriekš izīrēto dzīvojamo telpu, to neatbrīvojot, līdz jaunā īres līguma noslēgšanai. Personai nav nepieciešams atkārtoti vērsties pašvaldībā ar iesniegumu no jauna tikt reģistrētam palīdzības reģistrā.
6. Palīdzības likumā kā viens no palīdzības veidiem ir paredzēts sociālā dzīvokļa izīrēšana. Šī palīdzības veida sniegšanas kārtību, kā arī personu loku, kuras ir tiesīgas īrēt sociālos dzīvokļus, regulē likums “Par sociālajiem dzīvokļiem un sociālajām dzīvojamām mājām”. Lai nodrošinātu to, ka vienā normatīvajā aktā tiek ietvertas tiesību normas, kas skar konkrēto palīdzības veidu, Palīdzības likumā ar grozījumiem tiek pārņemtas likuma “Par sociālajiem dzīvokļiem un sociālajām dzīvojamām mājām” tiesību normas, salāgojot tās ar likumprojekta “Dzīvojamo telpu īres likums” regulējumu. Pārnesot attiecīgās tiesību normas uz Palīdzības likumu, ir arī pārskatītas un aktualizētas tiesību normas, kuras zaudējušas savu aktualitāti un/vai ir zudis to regulējuma priekšmets. Jānorāda, ka uz likuma “Par sociālajiem dzīvokļiem un sociālajām dzīvojamām mājām” deleģējuma pamata ir izdoti Ministru kabineta 1998.gada 30.jūnija noteikumi Nr.233 “Noteikumi par dokumentiem, kas apliecina personas (ģimenes) tiesības īrēt sociālo dzīvokli, un dzīvokļa kopējās platības normām”, kuri satur tiesību normas, kas regulē jautājumus, kas vairs neatbilst aktuālajai tiesiskajai un faktiskajai situācijai, tai skaitā skar jautājumus, kas ir pašvaldību saistošo noteikumu regulējuma jautājums. Ar likumprojekta “Dzīvojamo telpu īres likums” spēkā stāšanās brīdi iepriekš minētie normatīvie akti zaudēs savu spēku.
7. Jānorāda, ka saskaņā ar likumprojektu “Dzīvojamo telpu īres likums” pašvaldība tāpat kā līdz šim nosaka īres maksas apmēru telpām, kuras tā izīrē. Vienlaikus jāņem vērā, ka saskaņā ar jauno regulējumu pašvaldība īres maksu nosaka kā atlīdzību par lietas lietošanu (tai skaitā, arī gadījumos, kad tiek sniegta palīdzība saskaņā ar Palīdzības likumu). Līdz ar to pašvaldībai sevišķi gadījumā, kad īres līgums tiek slēgts saskaņā ar likumprojektu “Dzīvojamo telpu īres likums”, īres maksa jānosaka kā reāla atlīdzība par lietošanu, ar to saprotot arī, ka tai jāatbilst vai vismaz maksimāli jābūt pietuvinātai tirgus cenai.
 |

 |
| 3. | Projekta izstrādē iesaistītās institūcijas | Nav. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās personas, kuras pretendē vai saņem palīdzību dzīvokļa jautājuma risināšanai, pašvaldības.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ievērojot anotācijas I. sadaļā minēto, likumprojekts “Grozījumi likumā “Par Palīdzību dzīvokļa jautājumu risināšanā”” virzāms vienotā paketē ar likumprojektiem “Dzīvojamo telpu īres likums”, “Grozījumi Civilprocesa likumā” un “Grozījumi Notariāta likumā”.Lai nodrošinātu to, ka vienā normatīvajā aktā tiek ietvertas tiesību normas, kas skar konkrēto palīdzības veidu, Palīdzības likumā ar grozījumiem tiek pārņemtas likuma “Par sociālajiem dzīvokļiem un sociālajām dzīvojamām mājām” tiesību normas, salāgojot tās ar likumprojekta “Dzīvojamo telpu īres likums” regulējumu. Pārnesot attiecīgās tiesību normas uz Palīdzības likumu, ir arī pārskatītas un aktualizētas tiesību normas, kuras zaudējušas savu aktualitāti un/vai ir zudis to regulējuma priekšmets. Jānorāda, ka uz likuma “Par sociālajiem dzīvokļiem un sociālajām dzīvojamām mājām” deleģējuma pamata ir izdoti Ministru kabineta 1998.gada 30.jūnija noteikumi Nr.233 “Noteikumi par dokumentiem, kas apliecina personas (ģimenes) tiesības īrēt sociālo dzīvokli, un dzīvokļa kopējās platības normām”, kuri satur tiesību normas, kas regulē jautājumus, kas vairs neatbilst aktuālajai tiesiskajai un faktiskajai situācijai, tai skaitā skar jautājumus, kas ir pašvaldību saistošo noteikumu regulējuma jautājums. Ar likumprojekta “Dzīvojamo telpu īres likums” spēkā stāšanās brīdi iepriekš minētie normatīvie akti zaudēs savu spēku. |
| 2. | Atbildīgā institūcija | Ekonomikas ministrija un pašvaldību domes  |
| 3. | Cita informācija | Ņemot vērā, ka uz Palīdzības likuma atsevišķās tiesību normās ietvertā deleģējuma pamata pašvaldības izdod saistošos noteikumus, ar kuriem nosaka kārtību, kādā personas tiek atzītas par tiesīgām saņemt palīdzību dzīvokļa jautājumu risināšanā un palīdzības sniegšanas kārtību, pašvaldībām būs nepieciešams veikt attiecīgus grozījumus saistošajos noteikumos, ievērojot grozījumus Palīdzības likumā. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Ņemot vērā, ka likumprojekts “Grozījumi likumā “Par palīdzību dzīvokļa jautājumu risināšanā”” tiek virzīts vienotā pakotnē ar likumprojektu “Dzīvojamo telpu īres likums”, jānorāda, ka, apspriežot likumprojektu “Dzīvojamo telpu īres likums”, denacionalizēto namu īrnieki izteica iebildumus attiecībā uz vēsturisko netaisnīgumu, neļaujot īrniekiem privatizēt viņu īrētos dzīvokļus. Sarunās ar īrnieku pārstāvjiem tika noskaidrots, ka netiktu izteikti iebildumi pret likumprojektu “Dzīvojamo telpu īres likums”, ja denacionalizēto namu īrniekiem tiktu izmaksāta kompensācija. Ja par pamatu ņem Ekonomikas ministrijas aplēses, denacionalizēto īrnieku skaitu, Rīgas domes noteikto atbrīvošanas pabalsta apmēru, kā arī pieņemot, ka ar īrnieku kopā dzīvo viens ģimenes loceklis, tad kompensāciju (atbrīvošanas pabalstu) izmaksāšanai visiem īrniekiem būtu nepieciešami aptuveni 14 milj. euro. Tomēr ir jānorāda, ka šādu kompensāciju izmaksa ir politiska izšķiršanās. Vienlaikus Ekonomikas ministrija informē, ka pēc aktuālās informācijas, ko sniegušas Siguldas novada pašvaldība, Rīgas pilsētas pašvaldība un Jūrmalas pilsētas pašvaldība, nepieciešamais valsts līdzfinansējums dzīvojamo telpu atbrīvošanas pabalstu izmaksai pašvaldībām atbilstoši 2014.gada 21.novembra Ministru kabineta noteikumiem Nr.720 „Kārtība, kādā pašvaldībām piešķir valsts mērķdotāciju dzīvojamās telpas atbrīvošanas pabalsta izmaksu nodrošināšanai” nepieciešams 3 578 259,76 *euro* apmērā.Atbilstoši Ministru kabineta 2012. gada 11. decembra noteikumu Nr. 867 „Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” 24. punktam ministrija 2017. gada 1. jūnijā sagatavoja un iesniedza Finanšu ministrijā un Pārresoru koordinācijas centrā prioritārā pasākuma pieteikumu “Valsts līdzfinansējums dzīvojamās telpas atbrīvošanas pabalsta nodrošināšanā denacionalizēto namu īrniekiem”, tomēr ar likumu „Par valsts budžetu 2018. gadam” netika apstiprināts pieteiktais līdzfinansējums.Ievērojot augstāk minēto, kā arī to, ka atbrīvošanas pabalstu izmaksāšanas tiesiskais pamats ir nostiprināts likuma “Par palīdzību dzīvokļa jautājumu risināšanā” 26.1 pantā, Ekonomikas ministrija vienlaikus ar likumprojektu “Grozījumi likumā ”Par palīdzību dzīvokļa jautājumu risināšanā” virza apstiprināšanai Ministru kabinetā arī protokollēmuma projektu, ar kuru lūdz piešķirt finanšu līdzekļus no valsts budžeta programmas “Līdzekļi neparedzētiem gadījumiem” 3 578 259,76 *euro*apmērā. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpilde notiks esošo valsts institūciju ietvaros. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts funkcijas un uzdevumi netiek paplašināti vai sašaurināti. |
| 3. | Cita informācija | Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski tīmekļa vietnē [www.vestnesis.lv](http://www.vestnesis.lv). |

Iesniedzējs:

Ministru prezidenta biedrs, ekonomikas ministrs A. Ašeradens

Vīza: Valsts sekretārs J. Stinka

Cīrule, 67013252

baiba.cirule@em.gov.lv